הביטוי ״בלשון אין עצמות״ אמנם מתאר מצב עובדתי , אך למעשה יש לו משמעות נוספת. הוא מתאר יכולתם של אנשים לומר דבר והיפוכו, בלי שמגבלה במערכת הדיבור שלהם תמנע אותם מלעשות זאת.
למעשה הכוונה היא לפוליטיקאים ודומיהם , המוכנים להסביר בחושך כי למעשה השמש זורחת אך היא מוסתרת על ידי עננים כבדים היוצרים אשליה של חשכה.
נזכרתי בביטוי בעת צפייה בראיון עם ציפי לבני בתכנית ״פגוש את העיתונות״ ( מוצ״ש ערוץ 2). לא עזרה למנחה, דנה וייס התעקשותה לחזור ולשאול איך זה קורה שלבני חתמה עם נתניהו הסכם בדבר הצטרפות מפלגתה –התנועה– לקואליציה , בניגוד לדבריה במערכת הבחירות.
לבני , כאילו לא הבינה מה רוצים ממנה, הסבירה כי כל הזמן התנתה את ההצטרפות לממשלה בכך שיפתח מו״מ לשלום עם הפלשתינים. הנה נתניהו הבטיח כי זו כוונתו והוא אף הבטיח למנות אותה כאחראית לנושא הזה. ״השגתי מה שדרשתי״ טענה בתוקף מנהיגת ״התנועה״, על כן חשוב היה להצטרף לממשלה.
נכון שנתניהו הבטיח. הוא לא הבטיח לקיים. בעבר הודיעה לבני כי אין לה אימון בדברי ביבי. מה השתנה? עכשיו היא כן מאמינה.
נכון, שעדיין לא נקבע הרכב הקואליציה. על פי האפשרויות המסתמנות זו תהייה ממשלה ימנית עם גוון לאומני בולט. נכון שחלק מהשותפים הפוטנציאליים, אינם מסכימים לתת ללבני את הובלת התהליך, נכון שכלל לא ברור שהשותפים הפוטנציאלים שותפים להצהרות הבחירות של לבני, נכון שנתניהו הודיע בעבר כי לא יתן לה להתקרב לנושא המו״מ והוא זה שיקבע , אז מה? לבני מאמינה שבמחי קסם הכול השתנה . לשאלות נוספות היא משיבה בנוסח ״ימים יגידו״.
בניגוד לרושם שהגברת ניסתה ליצור עם ההחלטה לשוב לזירה הפוליטית, עם הצהרותיה בדבר מדיניות של שקיפות, של אמינות ויושרה – הצעד האחרון שבו נקטה מוכיח כי היא אינה שונה מהפוליטיקאים שנגדם יצאה בדבריה לבוחר הישראלי.
מסתבר שגם לציפי ״אין עצמות בלשון״ , גם לציפי יש אינטרסים אישיים של הישרדות. היא למדה כבר לקח בעבר בהנהגה הכושלת שלה את ״קדימה״. היא לא תחזור על הטעות.
תשובת מנהיגת ה״תנועה״ "אני לא אעסוק בכך כאן. כשאחליט -אודיע. אני מעדיפה לעסוק בשאלות העיקריות שעל הפרק." חוזרת השאלה ובכל זאת: "האם נתת הבטחה בע״פ למצנע שהוא יהיה השר הבא אחריך , אם תהיו בממשלה ועכשיו את חוזרת בך נוכח דרישותיו של פרץ?"
תשובה: "לא אעסוק בכך כאן".
שאלה שלי : למה לא? הרי גם לשאלות לא נוחות צריך איש ציבור להשיב, אם הוא מתיימר לנהוג בשקיפות? האם לבני מתכוונת לנהוג בשאלה זו בחשאי? ״מתחת לשולחן״.? מה הפחד? מדוע להסתיר? זה הסגנון החדש?
אתמול (א') אמר מצנע כי לבני הפרה את האמון שנתן בה. "יש לי בעיה איתה", אמר.
לא רק למצנע יש בעייה עם לבני.
הבעיה שלה זה המפלגה שלה.
צודק. אבל זו לא רק "המפלגה" שלה. זו גם ההתנהלות שלה עצמה . שיקולי הישרדות פוליטית לא צריכים להיות השיקול המרכזי של אנשי ציבור בביצוע זיגזגים בעמדות, והתכחשות למחויבויות.